Boer amper aan die brand gesteek tydens plaasaanvalArgieffoto: Lorraine Claasen ŉ Boer is vroeg Woensdagoggend op sy plaas naby Potchefstroom in Noordwes deur ses aanvallers oorrompel wat glo brandstof op hom uitgegooi en gedreig het om hom aan die brand te steek. Lt.kol. Amanda Funani, woordvoerder van die polisie, het gesê die 50-jarige boer is tussen 03:00 en 04:00 deur ses verdagtes, wat balaklawas gedra het, in sy huis oorval. Volgens Marius Müller, nasionale operasionele koördineerder van AfriForum, is daar glo aan die boer se huisdeur geklop en vir hom gesê sy ma, wat in ŉ ander huis op die plaas woon, het hulp nodig. Die verdagtes het die boer in die huis ingedwing en op die kluis en ŉ voertuig se sleutels aangedring. “Die verdagtes kon daarin slaag om die kluis se sleutels in die hande te kry en het ŉ onbekende bedrag kontant gesteel,” het Funani gesê. Daar is glo ook ŉ jaggeweer gesteel. Ian Cameron van AfriForum. Foto: Verskaf. Ian Cameron, AfriForum se nasionale hoof van gemeenskapsveiligheid, het gesê die verdagtes het die boer intussen op sy bed laat lê waarna hulle brandstof op hom uitgegooi het. “Hulle het vir hom gesê ‘tonight we burn you alive’.” Volgens Cameron kon die boer sy vuurwapen wat glo onder sy kussing was in die hande kry en het hy op die verdagtes losgebrand waarna hulle gevlug het. Hy het ligte brandwonde opgedoen. Funani het bevestig die polisie ondersoek ŉ saak van huisroof en brandstigting. Sy het gesê ŉ voertuig is gebrand en ŉ deel van die huis is ook beskadig. Die brand is glo veroorsaak deur die vlam wat die verdagtes wou gebruik om die boer aan die brand te steek. Niemand is nog in verband met die voorval in hegtenis geneem nie.